[Foto’s] Boere in Williston: ‘God weet ons kan nie meer nie’Boere in die Williston-distrik in die Noord-Kaap is raadop oor ŉ dringende tekort aan voer, kos en water. “Ons boere hier is trots, maar God weet ons kan nie meer nie,” sê Roelof van der Merwe (51), ŉ skaapboer wat ongeveer 30 km buite Williston boer. Die afgelope jaar is daar voer na dié area gebring wat diere aan die lewe gehou het, maar hierdie reëling kon ongelukkig nie meer volgehou word nie. Vragte voer sit en wag tans op verskeie plekke reg oor Suid-Afrika, maar kan nie in Williston uitkom nie omdat vervoerkostes nie gedek kan word nie. “Ons is bitter dankbaar vir die mense wat ons die afgelope jaar gehelp het en ons probeer nou ons bes. Ek moes leer kruip en ons boere is mos trots, maar ek doen dit nie net vir myself nie. Hier is ander mense wat ook bitter swaarkry,” het Van der Merwe gesê. Sy plaas het ongeveer drie jaar laas ordentlike reënval gesien. “Die weer kom op en daar is ŉ paar donker wolke, maar dan val die reën net so plek-plek. Sommige plase het so ’n bietjie reën gekry, maar ons het maande laas hier ordentlike reën gesien.” Volgens Van der Merwe is die omgewing “pikswart” en vrek diere wat nie taai genoeg is nie daagliks. “Hier is niks nie, alles is soos droë hout. Die diere bly aan vrek en ek moes twee werkers laat gaan. Dit gaan regtig nie goed nie.” Verskeie boere in dié distrik sit met hulle hande in die hare en hoop op reën en dat voer by hulle sal uitkom. “Voer vir die diere, voer vir die mense, noem dit, ons kort dit. Enigiets sal help.” Nico Gerber, direkteur van Boere in Nood, sê daar is talle boere van reg oor Suid-Afrika wat bereid is om voer te skenk, maar dat die vervoer daarvan tans ŉ groot probleem is. “Ons is bewus van die situasie en ons probeer om die voer in die Noord-Kaap te kry. Vervoer is nou ons grootste probleem. Ons kort dringend vragmotors om die voer by boere uit te kry.” AfriForum in samewerking met Solidariteit, Caring Daisies, Water Shortage South Africa, Solidariteit Helpende Hand en Ctrack het die afgelope naweek ŉ waterprojek op die been gebring wat water en voer na die Noord-Kaap vervoer. Hoewel dié projek vir eers op die Calvinia-area fokus, meen organiseerders hulle hoop om omliggende areas ook by te staan. “Daar is soveel mense in nood en ons wil nie vals hoop by mense skep nie, maar ons hoop om hierdie projek nog verder uit te brei in die komende weke,” het Hein Gonzales, projekwoordvoerder by AfriForum, gesê. Die onderskeie organisasies wat hulle hiervoor beywer, doen ŉ beroep op die publiek om betrokke te raak deur “NOOD” na 38312 te SMS en sodoende R10 aan die noodfonds te skenk, asook om die webblad te besoek by www.noodfonds.co.za.